REGOLAMENT TAL-KUMMISSJONI (KE) Nru 740/2008
tad-29 ta’ Lulju 2008
li jemenda r-Regolament (KE) Nru 1418/2007 fir-rigward tal-proċeduri li għandhom jiġu segwiti għal esportazzjoni ta’ skart lejn ċerti pajjiżi
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1013/2006 tal-Parlament Ewropew u tal-Kunsill tal-14 ta’ Ġunju 2006 dwar vjaġġi ta’ skart (1), b’mod partikolari għat-tielet subparagrafu tal-Artikolu 37(2) tiegħu,
Wara konsultazzjoni mal-pajjiżi kkonċernati,
Billi:
(1)
Kull ambigwità għandha titneħħa fir-rigward tal-applikabilità tal-Artikolu 18 tar-Regolament (KE) Nru 1013/2006 dwar il-vjaġġi ta’ skart fejn pajjiż fit-tweġiba tiegħu għat-talba tal-Kummissjoni skont l-ewwel subparagrafu tal-Artikolu 37(1) tar-Regolament (KE) Nru 1013/2006 indika li la se jipprojbixxi dan il-ġarr u lanqas se japplika l-proċedura ta’ notifika bil-miktub minn qabel u jagħtih il-kunsens kif deskritt fl-Artikolu 35 ta’ dan ir-Regolament.
(2)
Il-Kummissjoni rċeviet tweġibiet mill-Bożnija u Ħerzegovina, l-Iran u t-Togo għat-talbiet bil-miktub tagħha għal konfirmazzjoni bil-miktub li l-iskart li jinstab fil-lista fl-Anness III jew IIIA għar-Regolament (KE) Nru 1013/2006 u li l-esportazzjoni tiegħu mhix ipprojbita skont l-Artikolu 36 jista’ jiġi esportat mill-Komunità għal irkupru f’dawn il-pajjiżi u għal indikazzjoni mingħandhom dwar liema proċedura ta’ kontroll, jekk dan hu l-każ, se tiġi segwita. Il-Kummissjoni rċeviet ukoll aktar informazzjoni konnessa mal-Kosta tal-Avorju, il-Malażja, il-Moldova (2), ir-Russja u l-Ukraina. L-Anness għar-Regolament tal-Kummissjoni (KE) Nru 1418/2007 (3) għandu għalhekk jiġi emendat biex jikkunsidra dan.
(3)
Ġie rrimarkat mill-Gvern tal-Liechtenstein li l-Liechtenstein għandu jitqies bħala pajjiż li għalih japplikaw id-Deċiżjonijiet tal-OECD. L-Artikolu 37(2) tar-Regolament (KE) Nru 1013/2006 għalhekk ma japplikax għal dan il-pajjiż, u l-Liechtenstein għandu jitħassar mill-Anness għar-Regolament (KE) Nru 1418/2007.
(4)
Ir-Regolament (KE) Nru 1418/2007 għandu jkun emendat skont iċ-ċirkostanzi,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1418/2007 huwa emendat kif ġej:
(1)
L-Artikolu 1a li ġej hu mdaħħal:
“Artikolu 1a
Fejn pajjiż fit-tweġibtu għal talba bil-miktub mibgħuta mill-Kummissjoni skont l-ewwel subparagrafu tal-Artikolu 37(1) tar-Regolament (KE) Nru 1013/2006 jindika li, rigward ċertu ġarr ta’ skart, la se jipprojbixxih lanqas se japplika l-proċedura ta’ notifika bil-miktub minn qabel u jagħti l-kunsens kif deskritt fl-Artikolu 35 ta’ dan ir-Regolament, l-Artikolu 18 ta’ dan ir-Regolament għandu japplika mutatis mutandis għal ġarr ta’ din ix-xorta.”
(2)
L-Anness għar-Regolament (KE) Nru 1418/2007 hu emendat skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-erbatax-il jum mill-pubblikazzjoni tiegħu fil-Ġurnal Uffiċjali tal-Unjoni Ewropea.
Għandu japplika mid-data tad-dħul fis-seħħ.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 29 ta’ Lulju 2008.